( . . . ) Emañ ar c ' hozh strakell o plantañ tizh war an hent - karr , brall - divrall war - zu ar mor . Ne seblant ket kustumet ar mekanikour da bouezañ war troadikell - stardañ e gamion , goude ma vefe kavet plegennoù diaes war an hent . Anat din n ' int ket re ziaes dezhañ . A - boan ma c ' hellan me teurel ur sell dre ar prenestr digoret . Nondedie ! Ar wech - mañ n ' omp ket bet re bell eus an islonk : ur stankenn un 50 metrad bennak izeloc ' h a oa o c ' hortoz ac ' hanomp e - traoñ . Koulskoude n ' eo ket Stavros un deskard , nag e vez techet da bennfolliñ war ar rod - stur . Setu penaos e vez kaset ar c ' hirri - tan dre amañ , simpl a - walc ' h . Dont a ra komzoù Sant Kristof a - zindan ar c ' hilvelezour d ' am frealziñ : « N ' az pez ket aon ! Sell , me zo bev c ' hoazh evit toare » . Emañ ar sant o vrañsigellat e - pign e chadenn aour , gwashoc ' h c ' hoazh eget Salaün ar Foll pa veze oc ' h ober e dammig reuz war e wezenn . Meuleudi da sant paeron ar veajourien e c ' hellan kanañ bepred . En em gavet omp e - tal an aod , pep hini gant e benn , e gil hag e dreid . Eno emañ Pellgasus ivez , sellet a ra ouzh ar mor , kenkaz e tegouezhfe Neptun gant e dridant . Truez am eus ouzh al loen kaezh . Oc ' h hinnoal emañ , kollet en noz du - pod . Tevel a ra kerkent ha ma teu Stavros da flourañ anezhi . Kavet he ferc ' henn ganti a - benn ar fin ! Diboan - kaer e vez kaset war lost ar c ' hamion , he doare dezhi da brouiñ e vez mestroniet gant un den hepken , ha n ' eo ket daou . ( . . . )